CELEX: 32021R2248
Language: lt
Date: 2021-12-16 00:00:00
Title: Komisijos įgyvendinimo reglamentas (ES) 2021/2248 2021 m. gruodžio 16 d. kuriuo nurodomi išsamūs nacionalinių muitinės sistemų ir Rinkos priežiūros informacinės ir ryšių sistemos elektroninės sąsajos duomenys ir per tą sąsają perduotini duomenys (Tekstas svarbus EEE)

2021 12 17   
               
               
                  LT
               
               
                  Europos Sąjungos oficialusis leidinys
               
               
                  L 453/38
               
            
         KOMISIJOS ĮGYVENDINIMO REGLAMENTAS (ES) 2021/2248
         2021 m. gruodžio 16 d.
         kuriuo nurodomi išsamūs nacionalinių muitinės sistemų ir Rinkos priežiūros informacinės ir ryšių sistemos elektroninės sąsajos duomenys ir per tą sąsają perduotini duomenys
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1020 dėl rinkos priežiūros ir gaminių atitikties, kuriuo iš dalies keičiama Direktyva 2004/42/EB ir reglamentai (EB) Nr. 765/2008 ir (ES) Nr. 305/2011 (1), visų pirma į jo 34 straipsnio 8 dalį,
         kadangi:
         
                     (1)
                  
                  
                     Reglamento (ES) 2019/1020 34 straipsnio 7 dalyje reikalaujama, kad Komisija sukurtų elektroninę sąsają (toliau – sąsaja), kad būtų galima perduoti duomenis tarp nacionalinių muitinės sistemų ir informacinės ir ryšių sistemos, nurodytos 34 straipsnio 1 dalyje. Ši informacinė ir ryšių sistema vadinama Rinkos priežiūros informacine ir ryšių sistema (toliau – ICSMS). Sąsaja yra skirta muitinių ir rinkos priežiūros institucijų ryšiams, susijusiems su į Sąjungos rinką patenkančių gaminių kontrole pagal Reglamento (ES) 2019/1020 25–28 straipsnius, palengvinti. Jos naudojimas turi likti savanoriškas pagal to reglamento 26 straipsnio 4 dalį;
                  
               
                     (2)
                  
                  
                     siekiant palengvinti elektroninių sistemų rengimą ir nuoseklų keitimąsi informacija, būtina nustatyti standartinius duomenų rinkinius, kurie turi būti perduodami per sąsają nustatyta forma ir būdu. Tie duomenų rinkiniai turėtų atitikti Reglamente (ES) 2019/1020 nustatytus į Sąjungos rinką patenkančių gaminių kontrolės reikalavimus. Vis dėlto jie turėtų būti pakankamai lankstūs, kad valstybės narės galėtų nagrinėti visus susijusius atvejus, naudodamos kiekvienu atveju tinkamus duomenis arba duomenų laukus;
                  
               
                     (3)
                  
                  
                     siekiant sumažinti muitinėms tenkančią administracinę naštą, iš nacionalinių muitinės sistemų į ICSMS perduodami duomenys, kai įmanoma, turėtų būti lengvai prieinami šiose sistemose. Vis dėlto, kad rinkos priežiūros institucijos galėtų patikrinti, ar gaminys atitinka reikalavimus, į nacionalines muitinės sistemas reikia įrašyti papildomus duomenų elementus;
                  
               
                     (4)
                  
                  
                     kai valstybės narės naudoja sąsają, joms turėtų būti taikomi specialūs procedūriniai reikalavimai, kad būtų užtikrintas veiksmingas elektroninių sistemų veikimas;
                  
               
                     (5)
                  
                  
                     kai taikant šį reglamentą yra tvarkomi asmens duomenys, jie turėtų būti tvarkomi laikantis Sąjungos asmens duomenų apsaugos teisės aktų, visų pirma Europos Parlamento ir Tarybos reglamentų (ES) 2016/679 (2) ir (ES) 2018/1725 (3). Šiame reglamente turėtų būti nustatytos tam tikros asmens duomenų tvarkymo specifikacijos. Šios specifikacijos ateityje turėtų atitikti ES muitinės vieno langelio aplinkos, dėl kurios 2020 m. spalio 28 d. Komisija pateikė pasiūlymą (4), specifikacijas. Todėl šio reglamento nuostatos dėl asmens duomenų apsaugos gali būti peržiūrėtos atsižvelgiant į būsimą teisės aktų sistemą, kuria bus reglamentuojama ES muitinės vieno langelio aplinka;
                  
               
                     (6)
                  
                  
                     per sąsają perduodami duomenys turėtų būti konfidencialūs ir neturėtų likti sąsajoje ilgiau nei būtina jiems perduoti;
                  
               
                     (7)
                  
                  
                     pagal Reglamento (ES) 2019/1020 34 straipsnio 7 dalį sąsaja turėtų būti įdiegta per ketverius metus nuo šio reglamento priėmimo dienos. Elektroninių sistemų kūrimas yra sudėtinga techninė užduotis, kuriai įvykdyti reikia, kad valstybės narės ir Komisija skirtų ne tik lėšų, bet ir laiko. Numanoma, kad sąsajos kūrimo procesas užtruks ketverius metus. Todėl šio reglamento taikymo pradžios datą reikėtų atidėti tol, kol bus sukurta sąsaja;
                  
               
                     (8)
                  
                  
                     vadovaujantis Reglamento (ES) 2018/1725 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu ir jis pateikė nuomonę 2021 m. spalio 22 d.;
                  
               
                     (9)
                  
                  
                     šiame reglamente nustatytos priemonės atitinka pagal Reglamento (ES) 2019/1020 43 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        a)
                     
                     
                        Rinkos priežiūros informacinė ir ryšių sistema arba ICSMS – Reglamento (ES) 2019/1020 34 straipsnio 1 dalyje nustatyta rinkos priežiūros informacinė ir komunikacijos sistema;
                     
                  
                        b)
                     
                     
                        sąsaja – elektroninė sąsaja, kurią Komisija turi sukurti pagal Reglamento (ES) 2019/1020 34 straipsnio 7 dalį.
                     
                  
         
            2 straipsnis
            Perduotini duomenys
            
               1.   Siekiant rinkos priežiūros institucijoms pranešti apie gaminio išleidimo į laisvą apyvartą sustabdymą pagal Reglamento (ES) 2019/1020 26 straipsnio 2 dalį, perduodami šie duomenys:
               
                           a)
                        
                        
                           atitinkami duomenys, kuriuos galima gauti iš nacionalinių muitinės sistemų, įskaitant muitinės deklaracijos duomenis, kaip nurodyta šio reglamento I priedo 1 skirsnyje;
                        
                     
                           b)
                        
                        
                           papildomi duomenys, kuriuos reikia įvesti į nacionalines muitinės sistemas, kaip nurodyta šio reglamento I priedo 2 skirsnyje.
                        
                     
            
               2.   Kai rinkos priežiūros institucijos prašo muitinės tęsti gaminio išleidimo į laisvą apyvartą sustabdymą, informuoja muitinę apie savo pritarimą tokiam išleidimui arba reikalauja, kad muitinė neišleistų gaminio į laisvą apyvartą pagal Reglamento (ES) 2019/1020 27 ir 28 straipsnius, perduodami šie duomenys:
               
                           a)
                        
                        
                           rinkos priežiūros institucijų sprendimas dėl gaminio išleidimo į laisvą apyvartą patvirtinimo arba atsisakymo jį išleisti į laisvą apyvartą, arba jų prašymas tęsti sustabdymą pagal šio reglamento II priedą;
                        
                     
                           b)
                        
                        
                           tolesni veiksmai, susiję su šios dalies a punkte nurodytais muitinių ir rinkos priežiūros institucijų pranešimais, pagal šio reglamento III priedą.
                        
                     
            
               3.   Rinkos priežiūros institucijų prašymo sustabdyti gaminio išleidimą į laisvą apyvartą pagal Reglamento (ES) 2019/1020 26 straipsnio 3 dalį ir muitinės atsakymo tikslais perduodami šio reglamento IV priede nurodyti duomenys.
            
         
         
            3 straipsnis
            Procedūra
            
               1.   Jeigu valstybė narė naudoja sąsają, muitinė sujungia nacionalines muitinės sistemas su ta sąsaja, išbando jungtį ir užtikrina, kad šios sistemos išliktų sąveikios su ta sąsaja.
            
            
               2.   Kai Reglamento (ES) 2019/1020 26 straipsnio 2 ir 3 dalyse nurodyti pranešimai ir prašymai teikiami naudojant ICSMS ir sąsają pagal to reglamento 26 straipsnio 4 dalį, taikomos šios nuostatos:
               
                           a)
                        
                        
                           muitinės į savo nacionalines muitinės sistemas įveda perduotinus duomenis, jei tokie duomenys dar nepateikti, ir suteikia leidimą perduoti šiuos duomenis per sąsają į ICSMS;
                        
                     
                           b)
                        
                        
                           rinkos priežiūros institucijos į ICSMS įveda perduotinus duomenis ir suteikia leidimą perduoti šiuos duomenis per sąsają į atitinkamų muitinių nacionalines muitinės sistemas;
                        
                     
                           c)
                        
                        
                           suteikus leidimą perduoti šios dalies a ir b punktuose nurodytus duomenis, šie duomenys sąsaja perduodami į kitą sistemą;
                        
                     
                           d)
                        
                        
                           toliau visi su pranešimais ir prašymais susiję duomenys yra perduodami per sąsają.
                        
                     
            
               3.   Jei rinkos priežiūros institucijos neatsako į pranešimą per Reglamento (ES) 2019/1020 27 straipsnio a punkte nustatytą laiką, per sąsają iš ICSMS į nacionalines muitinės sistemas perduodamas automatinis pranešimas, kuriame nurodoma, kad gaminys gali būti išleistas į laisvą apyvartą, jei įvykdyti visi kiti su tokiu išleidimu susiję reikalavimai ir formalumai.
            
         
         
            4 straipsnis
            Asmens duomenų tvarkymas
            
               1.   Asmens duomenys sąsajoje gali būti tvarkomi tik siekiant šių tikslų:
               
                           a)
                        
                        
                           sudaryti sąlygas keistis informacija tarp nacionalinių muitinės sistemų ir ICSMS vykdant į Sąjungos rinką patenkančių gaminių kontrolę pagal Reglamento (ES) 2019/1020 25–28 straipsnius;
                        
                     
                           b)
                        
                        
                           prireikus transformuoti duomenis, kad būtų užtikrintas muitinės ir ne muitinės srities terminų suderinimas ir taip sudarytos sąlygos keistis a punkte nurodyta informacija.
                        
                     
            
               2.   Sąsajoje gali būti tvarkomi tik šių kategorijų duomenų subjektų asmens duomenys:
               
                           a)
                        
                        
                           fizinių asmenų, kurių asmens duomenys pateikti muitinės deklaracijoje;
                        
                     
                           b)
                        
                        
                           fizinių asmenų, kurių asmens duomenys pateikti papildomuose dokumentuose arba bet kuriuose kituose papildomuose įrodomuosiuose dokumentuose, kurių reikia gaminių, kuriems taikoma muitinės deklaracija, atitikčiai Sąjungos teisei patvirtinti;
                        
                     
                           c)
                        
                        
                           muitinių ir rinkos priežiūros institucijų arba kitų atitinkamų institucijų ar įgaliotųjų įstaigų įgaliotųjų darbuotojų, kurių asmens duomenys pateikti bet kuriuose iš a ir b punktuose nurodytų dokumentų;
                        
                     
                           d)
                        
                        
                           Komisijos darbuotojų ir paslaugas teikiančių trečiųjų subjektų, Komisijos interesais vykdančių su sąsaja susijusias operacijas ir techninės priežiūros veiklą.
                        
                     
            
               3.   Sąsajoje gali būti tvarkomi tik šių kategorijų asmens duomenys:
               
                           a)
                        
                        
                           2 dalies a ir b punktuose nurodytų fizinių asmenų kontaktinė informacija (įskaitant adresą, šalies kodą, el. pašto adresą, telefono numerį) arba asmens kodas;
                        
                     
                           b)
                        
                        
                           2 dalies c ir d punktuose nurodytų įgaliotųjų darbuotojų vardas ir pavardė, kontaktinė informacija (įskaitant adresą, šalies kodą, el. pašto adresą, telefono numerį) ir parašas.
                        
                     
            
               4.   1 dalies b punkte nurodyti asmens duomenys transformuojami naudojantis Sąjungoje esančia informacinių technologijų infrastruktūra.
            
         
         
            5 straipsnis
            Bendras sąsajos valdymas
            
               1.   Asmens duomenų tvarkymo sąsajos tikslais Komisija laikoma bendra duomenų valdytoja pagal Reglamento (ES) 2018/1725 28 straipsnio 1 dalį, o muitinė bei rinkos priežiūros institucijos – bendromis duomenų valdytojomis pagal Reglamento (ES) 2016/679 26 straipsnio 1 dalį.
            
            
               2.   Komisija su kitomis bendromis duomenų valdytojomis sudaro susitarimą dėl bendro valdymo, kad būtų nustatyta atitinkama bendrų duomenų valdytojų atsakomybė ir laikomasi reglamentuose (ES) 2016/679 ir (ES) 2018/1725 nustatytų prievolių.
            
            
               3.   Bendros duomenų valdytojos:
               
                           a)
                        
                        
                           bendradarbiauja, kad laiku išnagrinėtų duomenų subjekto pateiktus prašymus;
                        
                     
                           b)
                        
                        
                           padeda vienos kitoms spręsti klausimus, susijusius su bendrai tvarkant duomenis padarytų duomenų saugumo pažeidimų nustatymu ir nagrinėjimu;
                        
                     
                           c)
                        
                        
                           keičiasi atitinkama informacija, kurią reikia pateikti duomenų subjektams pagal Reglamento (ES) 2016/679 2 skirsnį ir Reglamento (ES) 2018/1725 2 skirsnį;
                        
                     
                           d)
                        
                        
                           pagal Reglamento (ES) 2016/679 32 straipsnį ir Reglamento (ES) 2018/1725 33 straipsnį užtikrina bendrai tvarkomų asmens duomenų saugumą, vientisumą, prieinamumą bei konfidencialumą.
                        
                     
         
         
            6 straipsnis
            Duomenų konfidencialumas
            Pagal šį reglamentą per sąsają perduodami duomenys nelaikomi sąsajoje ilgiau, nei būtina jiems perduoti, ir perdavimo metu Komisija užtikrina jų konfidencialumą. Šie duomenys naudojami tik Reglamento (ES) 2019/1020 įgyvendinimo tikslais.
         
         
            7 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2025 m. gruodžio 16 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 169, 2019 6 25, p. 1.
         
            (2)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (
               OL L 295, 2018 11 21, p. 39
            ).
         
            (4)  Pasiūlymas dėl Europos Parlamento ir Tarybos reglamento, kuriuo sukuriama Europos Sąjungos muitinės vieno langelio aplinka ir iš dalies keičiamas Reglamentas (ES) Nr. 952/2013, COM(2020) 673 final.
      
      
         
            I PRIEDAS
            
               2 straipsnio 1 dalyje nurodyti duomenys
            
            2 straipsnio 1 dalyje nurodyti duomenys apima 1 ir 2 skirsniuose nustatytas grupes ir elementus.
            1.   Duomenys iš nacionalinių muitinės sistemų, įskaitant muitinės deklaracijos duomenis, jei jie prieinami
            
            
               Informacija apie prekes
            
            
                        (a)
                     
                     
                        Muitinės klasifikacijos kodas, įskaitant Suderintos sistemos subpozicijos kodą, KN kodas, nustatytas Tarybos reglamente (EEB) Nr. 2658/87 (1), ir TARIC kodas;
                     
                  
                        (b)
                     
                     
                        prekių aprašymas;
                     
                  
                        (c)
                     
                     
                        prekių masė;
                     
                  
                        (d)
                     
                     
                        prekių kiekis;
                     
                  
                        (e)
                     
                     
                        atitinkami patvirtinamieji dokumentai.
                     
                  
               Informacija apie ekonominės veiklos vykdytojus
            
            
                        (f)
                     
                     
                        Eksportuotojas;
                     
                  
                        (g)
                     
                     
                        pardavėjas;
                     
                  
                        (h)
                     
                     
                        importuotojas;
                     
                  
                        (i)
                     
                     
                        pirkėjas;
                     
                  
                        (j)
                     
                     
                        deklarantas.
                     
                  
               Prekių kilmė ir jų paskirtis
            
            
                        (k)
                     
                     
                        Paskirties šalis;
                     
                  
                        (l)
                     
                     
                        kilmės šalis;
                     
                  
                        (m)
                     
                     
                        išsiuntimo šalis;
                     
                  
                        (n)
                     
                     
                        eksportuojanti šalis;
                     
                  
                        (o)
                     
                     
                        transporto rūšis pasienyje.
                     
                  
               Administracinė informacija
            
            
                        (p)
                     
                     
                        Pagrindinis muitinės deklaracijos registracijos numeris;
                     
                  
                        (q)
                     
                     
                        prekių rūšies Nr.;
                     
                  
                        (r)
                     
                     
                        deklaracijos priėmimo data;
                     
                  
                        (s)
                     
                     
                        deklaracijų, kuriose pateiktas mažesnis duomenų rinkinys, rodiklis;
                     
                  
                        (t)
                     
                     
                        atsakinga muitinės įstaiga, įskaitant pateikimo muitinės įstaigą ir, prireikus, prižiūrinčiąją muitinės įstaigą;
                     
                  
                        (u)
                     
                     
                        muitinės procedūros duomenys.
                     
                  Jei šiame skirsnyje išvardytus duomenų elementus sudaro muitinių paprastai naudojami skaitmeniniai arba raidiniai skaitmeniniai kodai, sąsaja nustatoma taip, kad naudojant ją iš muitinės sistemų būtų galima gauti ir į ICSMS perduoti atitinkamą tekstinę informaciją, užfiksuotą tais kodais.
            2.   Papildomi duomenys, kuriuos reikia įvesti į nacionalines muitinės sistemas
            
            
                        (a)
                     
                     
                        Sustabdymo priežastys pagal Reglamento (ES) 2019/1020 26 straipsnio 1 dalį (privaloma visais atvejais);
                     
                  
                        (b)
                     
                     
                        informacija apie gaminį, pavyzdžiui, pavadinimas, prekybinis pavadinimas arba registruotas prekės ženklas, modelis, Europos gaminių numeracijos asociacijos numeris (EAN numeris), serijos numeris (jei yra);
                     
                  
                        (c)
                     
                     
                        Sąjungos teisės aktas (-ai), su kuriuo (-iais) susijęs tariamas neatitikimas (privalomas visais atvejais);
                     
                  
                        (d)
                     
                     
                        pagrindinė atitinkamų gaminių kategorija pagal Komisijos įgyvendinimo reglamento (ES) 2021/1121 (2) 1 straipsnio 1 dalies c punkto viii papunktį (privaloma visais atvejais);
                     
                  
                        (e)
                     
                     
                        Reglamento (ES) 2019/1020 4 straipsnio 4 dalyje nurodyta informacija apie ekonominės veiklos vykdytoją (privaloma, jei reikalavimas taikomas ir duomenys yra prieinami);
                     
                  
                        (f)
                     
                     
                        gaminio ir, jei reikia, jo pakuotės nuotraukos, kuriose matosi, pavyzdžiui, informacija apie gaminį, atitikties ženklas, ženklinimas arba įtartini elementai (jei yra);
                     
                  
                        (g)
                     
                     
                        kiti susiję dokumentai, pavyzdžiui, sąskaitos faktūros, atitikties deklaracijos, bandymų ataskaitos (jei yra);
                     
                  
                        (h)
                     
                     
                        rinkos priežiūros institucija (-os), kuri (-ios) turi būti informuota (-os), pasirinkta (-os) iš pagal Reglamento (ES) 2019/1020 10 straipsnio 2 dalį valstybių narių paskirtų ir į ICSMS įtrauktų rinkos priežiūros institucijų sąrašo (privaloma visais atvejais).
                     
                  
               (1)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
            
               (2)  2021 m. liepos 8 d. Komisijos įgyvendinimo reglamentas (ES) 2021/1121, kuriuo nurodomi išsamūs statistiniai duomenys, kuriuos turi pateikti valstybės narės apie į Sąjungos rinką įvežamų gaminių saugos ir atitikties kontrolę (OL L 243, 2021 7 9, p. 37
               ).
            
         
      
      
         
            II PRIEDAS
            
               2 straipsnio 2 dalies a punkte nurodyti duomenys
            
            Į 2 straipsnio 2 dalies a punkte nurodytus duomenis įtraukiami šie elementai:
            
                        (a)
                     
                     
                        pranešimas, ar rinkos priežiūros institucijos:
                        
                                    (1)
                                 
                                 
                                    pritaria gaminio išleidimui į laisvą apyvartą. Rinkos priežiūros institucijos nurodo Sąjungos teisės aktą (-us), pagal kurį (-iuos) jos atliko vertinimą, ir pagrindinę atitinkamų gaminių kategoriją pagal I priedo 2 skirsnio d punktą;
                                 
                              
                                    (2)
                                 
                                 
                                    prašo, kad gaminio išleidimo į laisvą apyvartą sustabdymas būtų tęsiamas, kad rinkos priežiūros institucijos arba muitinės galėtų atlikti konkrečius veiksmus. Rinkos priežiūros institucijos nurodo Sąjungos teisės aktą (-us), kuriais remdamosi atlieka vertinimą, ir pagrindinę gaminių kategoriją pagal I priedo 2 skirsnio d punktą arba
                                 
                              
                                    (3)
                                 
                                 
                                    reikalauja, kad muitinė neišleistų gaminio į laisvą apyvartą, nes jis kelia rimtą pavojų arba neatitinka taikomų Sąjungos teisės aktų. Rinkos priežiūros institucijos nurodo priežastis, kodėl gaminys neatitinka reikalavimų arba kelia rimtą pavojų, pažeistą (-us) Sąjungos teisės aktą (-us) ir pagrindinę atitinkamų gaminių kategoriją pagal I priedo 2 skirsnio d punktą. Rinkos priežiūros institucijos gali nurodyti, ar jos neprieštarauja, kad gaminys vėliau būtų deklaruojamas kitai nei išleidimo į laisvą apyvartą muitinės procedūrai. Jos taip pat gali nurodyti, ar, jų nuomone, gaminys turėtų būti sunaikintas arba kitaip padarytas nenaudojamu pagal Reglamento (ES) 2019/1020 28 straipsnio 4 dalį ir kodėl;
                                 
                              
                  
                        (b)
                     
                     
                        administracinė informacija, įskaitant pagrindinį muitinės deklaracijos registracijos numerį, prekių rūšies numerį, ICSMS registracijos numerį ir atsakingos rinkos priežiūros institucijos galiojančius kontaktinius duomenis.
                     
                  
      
      
         
            III PRIEDAS
            
               2 straipsnio 2 dalies b punkte nurodyti duomenys
            
            Į 2 straipsnio 2 dalies b punkte nurodytus duomenis įtraukiami šie elementai:
            
                        (a)
                     
                     
                        kai išleidimo į laisvą apyvartą sustabdymas buvo tęsiamas, kad muitinė galėtų atlikti konkrečius veiksmus:
                        
                                    —
                                 
                                 
                                    šių veiksmų rezultatai;
                                 
                              
                  
                        (b)
                     
                     
                        kai išleidimo į laisvą apyvartą sustabdymas buvo tęsiamas, kad rinkos priežiūros institucijos galėtų atlikti konkrečius veiksmus:
                        
                                    —
                                 
                                 
                                    duomenų laukai, nurodyti II priede;
                                 
                              
                  
                        (c)
                     
                     
                        jei rinkos priežiūros institucija pareikalavo, kad muitinė neišleistų gaminio į laisvą apyvartą:
                        
                                    —
                                 
                                 
                                    muitinės informacija apie gaminio padėtį atsisakius jį išleisti į laisvą apyvartą, įskaitant informaciją apie tai, ar jis buvo sunaikintas arba kitaip padarytas nenaudojamu, ar dėl jo buvo pradėta kita muitinės procedūra nei išleidimas į laisvą apyvartą, ar jis buvo reeksportuotas, arba,
                                 
                              
                                    —
                                 
                                 
                                    jei ekonominės veiklos vykdytojas apskundžia atsisakymą išleisti gaminį į laisvą apyvartą, informacija apie šį skundą ir, jei reikia, prašymas rinkos priežiūros institucijoms atlikti pakartotinį vertinimą.
                                 
                              
                  
      
      
         
            IV PRIEDAS
            
               2 straipsnio 3 dalyje nurodyti duomenys
            
            Į 2 straipsnio 3 dalyje nurodytus duomenis įtraukiami šie elementai:
            
                        (a)
                     
                     
                        rinkos priežiūros institucijų prašymai sustabdyti gaminio išleidimą į laisvą apyvartą, kuriuose nurodyta atitinkama institucija, pagrindinis muitinės deklaracijos registracijos numeris, produkto aprašymas ir prašymo pateikimo priežastis;
                     
                  
                        (b)
                     
                     
                        muitinių atsakymai, kuriuose nurodyta atitinkama institucija ir tai, ar gaminys buvo identifikuotas, o jo išleidimas į laisvą apyvartą – sustabdytas.